钦定古今图书集成/明伦汇编/闺媛典/第121卷 > 侯士温妻李氏
## 钦定古今图书集成/明伦汇编/闺媛典/第121卷 > 侯士温妻李氏

按《东路志》：“李氏缙山人。归侯士温，生二子，曰进，曰庆。
李年二十四而士温卒。贞祐初，元兵起，金主徙汴，李
携幼孤，裹粮以从。既渡河，侨寓宿州，虽颠沛流离，必
择师教其子，二子亦奋发自立。进为元帅府经历，累
迁保静军节度副使。生子玣。庆以材堪将帅，起家万
夫长。生子瑛。后进与庆俱战死。金亡，宿境大饥，李与”
孤孙玣、瑛同处，濒死者数。及入元，玣以文学荐为归
德府丞，瑛为元帅府长史，始享鼎釜之奉。一日，召玣
瑛前，戒之曰：“吾为尔家备尝艰苦，子死国难，孙克树
立，老死亦奚憾，但愿尔辈终自勉耳。”卒，年九十一，返
葬缙山。上闻，建祠立碑以表其节。